# Hyvä ryhmän henkilökunnan jäsen!

Useissa tutkimuksissa ja kartoituksissa on todettu, että lapset ja vanhemmat pitävät useimmiten suomalaista varhaiskasvatusta laadukkaana ja ovat tyytyväisiä varhaiskasvatukseen. Parannettavaakin kuitenkin on ja kehitystyötä tehdään runsaasti. Arviointi- ja kehittämistyö ovat osa varhaiskasvatuksen henkilökunnan työtä. Projektissa *Kehittävä palaute varhaiskasvatuksessa* tarkoituksena on ensin perusteellisesti tutkia lasten kohtaama ja tuottama varhaiskasvatuksen arki ja sitten tulosten pohjalta tuottaa palautetta kasvattajille varhaiskasvatuksen edelleen kehittämiseksi. Tutkimuksessa lapsia havainnoidaan, haastatellaan ja heidän toimintaansa arvioidaan. Havainnoinnissa arvioidaan myös aikuisen toimintaa havainnoitavassa tilanteessa. Pääosin havainnointi kohdistuu lapseen. Aineistonkeruun tarkoituksena on selvittää lasten tavallista arkea, joten minkäänlaista puuttumista lasten tai aikuisten toimintaan ei tapahdu. Lisäksi ryhmän varhaiskasvattajat arvioivat lasten suhtautumistapoja ja ryhmänsä oppimisympäristöä. Tutkimuksen avulla voidaan lasten arjesta tehdyt observoinnit ja näkemykset kytkeä ryhmän pedagogiikkaan ja toimintatapoihin ja näin edistää varhaiskasvatuksessa olevien lasten arjen hyvinvointia.

Tutkimuksessa kerätyt tiedot ovat luottamuksellisia. Lasten tai heidän perheidensä tunnistetietoja ei kerätä, eikä henkilötietoja myöskään liitetä osaksi aineistoa. Ryhmän ja ryhmän aikuisten mitään tunnistetietoja ei kerätä. Aineisto tallennetaan sähköisesti. Vain huoltajilla, oman ryhmän varhaiskasvattajilla ja observointia suorittavalla toisen päiväkodin lastentarhanopettajalla on tieto tutkimukseen osallistuvan lapsen henkilöllisyydestä, eikä sitä välitetä eteenpäin. Suostumus pyydetään niiltä vanhemmilta, jotka ovat satunnaisotannan perusteella valikoituneet tutkimukseen. Osa vanhemmista myös arvioi varhaiskasvatustoimintaa ja oman lapsensa tarpeita varhaiskasvatuksessa. Henkilöstö vastaa lapsista tavalliseen tapaan.

Noudatamme tutkimuksen eettisiä periaatteita. Lapsia tai ryhmän aikuisia ei aineistossa käsitellä yksilöinä, mutta suuri aineisto mahdollistaa pienemmänkin kehittämistarpeen luotettavan tutkimuksen. Anonyymiä tutkimusaineistoa käytetään myös varhaiskasvatustutkimuksessa Helsingin yliopiston koordinoimana (ks. yhteystiedot alla) varhaiskasvatuksen kehittämiseen tähtäävässä tutkimuksessa. Koska hankkeen tarkoituksena on varhaiskasvatuksen kehittäminen, palveluntarjoajalle luodaan sähköinen käyttöliittymä oman kunnan tulosten analysoimiseksi ja kunnan varhaiskasvatustoiminnan kehittämiseksi. Tämä käyttöliittymä ei mahdollista pääsyä itse aineistoon eli yksittäisten lasten tai aikuisten tietoihin.

Ryhmän aikuiset eivät osallistu tutkimushankkeeseen ilman suostumusta. Päiväkodin johtajan vastuulla on järjestää toinen aikuinen ryhmään, jos henkilökunta ei anna suostumusta omasta osallistumisestaan havainnointiin. Osallistuminen on vapaaehtoista. Palauta/palauttakaa lomake ryhmään lasten suostumuslomakkeiden kanssa samaan paikkaan. Tutkimuksen tuloksia pyritään jakamaan myös vanhemmille ja niitä käytetään varhaiskasvatuksen edelleen kehittämiseen.

Lisätietoa hankkeesta osoitteessa <http://blogs.helsinki.fi/reunamo/>.

**Yhteistyöterveisin**

Jyrki Reunamo,

vastuullinen tutkija, dosentti, KT

Helsingin yliopisto, Kasvatustieteellinen tiedekunta, jyrki.reunamo@helsinki.fi

# Suostumus tutkimukseen osallistumiselle

Tutkimuksessa kerätään tietoa lasten arkitoiminnasta varhaiskasvatuksessa havainnoimalla ja haastattelemalla lapsia sekä arvioimalla heidän toimintaansa. Lapsista kerättyihin tietoihin kytketään henkilöstön arviot ryhmän oppimisympäristöstä ja johtajien arviot päivähoitoyksiköstä, jolloin voidaan saada esiin arjen kokemusten ja kasvatustoiminnan yhteyksiä ja kehittää niitä. Kerätyn tiedon tarkoitus on varhaiskasvatuksen kehittäminen lasten arjen kokemusten pohjalta. Anonyymi tutkimustieto arkistoidaan, jotta sitä voidaan käyttää varhaiskasvatustoiminnan muutosten seurantaan pitkäjänteiseen toiminnan kehittämiseen.

Suostumukseni Kehittävä palaute varhaiskasvatuksessa tutkimukseen.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Paikka ja aika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Allekirjoitus ja nimen selvennys